b"\n_START_ARTICLE_\nMahoma\n_START_SECTION_\nLes revelacions\n_START_PARAGRAPH_\nL'any 612, quan ja en tenia quaranta, al mont Hir\xc3\xa0, prop de la Meca, Mahoma va experimentar l'aparici\xc3\xb3 sobrenatural d'una veu que afirmava parlar-li en nom de D\xc3\xa9u, que posteriorment s'identificaria amb l'arc\xc3\xa0ngel Gabriel: Llegeix! I Mahoma li contestava: Qu\xc3\xa8 he de llegir? I llavors l'\xc3\xa0ngel l'abra\xc3\xa7\xc3\xa0. I aix\xc3\xad durant tres cops, despr\xc3\xa9s dels quals li va recitar les seg\xc3\xbcents cinc aleies: Llegeix! Recita [l'Alcor\xc3\xa0, que ve de D\xc3\xa9u]! En el nom del teu Senyor, que [t']ha creat! / Ha creat l'home d'un co\xc3\xa0gul, d'un grumoll de sang. / Llegeix! Recita [l'Alcor\xc3\xa0, que ve de D\xc3\xa9u]! El teu Senyor \xc3\xa9s el m\xc3\xa9s noble, el m\xc3\xa9s Gener\xc3\xb3s! / Ell ha ensenyat l'\xc3\xbas de la ploma, per a escriure. / Enseny\xc3\xa0 a l'home el que ignorava! [Q.96:1-5]. Arran d'aquesta experi\xc3\xa8ncia Mahoma es va sentir terroritzat i trob\xc3\xa0 consol en Khadija; com que no va rebre cap m\xc3\xa9s revelaci\xc3\xb3, Mahoma va creure que potser estava posse\xc3\xaft pels dimonis i es deprim\xc3\xad tant que li vingueren ganes de su\xc3\xafcidar-se, la seva estimada esposa li va dir que era impossible que D\xc3\xa9u, Al\xc2\xb7l\xc3\xa0, li pogu\xc3\xa9s deshonorar a ell. Aquesta primera revelaci\xc3\xb3 la va tenir durant el mes de Ramad\xc3\xa0, el nov\xc3\xa9 mes del calendari de l'islam, concretament a la nit del Dest\xc3\xad (L\xc3\xa0ylat Al-Qadr)._NEWLINE_Uns tres anys despr\xc3\xa9s Gibril va apar\xc3\xa8ixer-se de nou a Mahoma, assegut en una cadira que se situava entre el cel i la terra, i va dir-li: Mahoma: tu ets el profeta i missatger de D\xc3\xa9u, i jo s\xc3\xb3c Gibril. Atemorit, Mahoma va demanar a Khadija que li tap\xc3\xa9s el cap per a no patir visions terror\xc3\xadfiques; aleshores la veu celestial va recitar-li: Oh tu [Mahoma], l'abrigat, el ben cobert! / Aixeca't! Avisa la gent! / Digues que \xc3\xa9s el m\xc3\xa9s gran, el teu Senyor: <<D\xc3\xa9u \xc3\xa9s el m\xc3\xa9s gran que hi ha!>> / Exteriorment, tingues la roba purificada, tingues-la neta. / De la brut\xc3\xadcia, allunya-te'n sempre, fuig! [Q.74:1-5]. L'abominaci\xc3\xb3 de qu\xc3\xa8 Mahoma havia de fugir era el politeisme que, fins aleshores, practicaven els \xc3\xa0rabs._NEWLINE_Les experi\xc3\xa8ncies d'aquest tipus van continuar repetint-se; les veus celestials sempre insistien en l'exist\xc3\xa8ncia d'un \xc3\xbanic D\xc3\xa9u i en la missi\xc3\xb3 de Mahoma com a profeta. Finalment, Mahoma va conv\xc3\xa8ncer-se d'assumir la condici\xc3\xb3 d'enviat de D\xc3\xa9u, i es consider\xc3\xa0 successor dels profetes enviats anteriorment als jueus (Abraham, Mois\xc3\xa8s, Jes\xc3\xbas), El Segell dels Profetes._NEWLINE_A partir del 613, Mahoma va comen\xc3\xa7ar a predicar p\xc3\xbablicament el contingut d'aquestes revelacions. Els sahaba, companys i companyes del Profeta, en conservaren el record oralment i de tant en tant escrivien fragments petits en diferents pedres o altres superf\xc3\xadcies fins que, vers l'any 650, ja mort Mahoma, les posaren per escrit tot el compendi de revelacions en el Llibre Sagrat de l'Alcor\xc3\xa0, literalment la Recitaci\xc3\xb3._NEWLINE_Aviat, Mahoma va reunir un grup de seguidors que el reconeixien com a Profeta i que s'uniren en les seves preg\xc3\xa0ries, les quals culminaren en un acte de prostraci\xc3\xb3 en qu\xc3\xa8 els fidels tocaren a terra amb el front en senyal de reconeixement de la Majestat de D\xc3\xa9u, fet que esdevingu\xc3\xa9 un acte central en l'adoraci\xc3\xb3 musulmana. Tothom el coneixia com a Al-Emin, que significa El molt Confiable, i es veu que fins i tot era m\xc3\xa9s de fiar la seva paraula que un contracte per escrit._NEWLINE_A la Meca es trobaven uns tres-cents taguts o \xc3\xaddols de pedra, or i altres materials que adoraven els mecans i altres \xc3\xa0rabs que venien a fer peregrinaci\xc3\xb3, per\xc3\xb2 Mahoma afirmava que D\xc3\xa9u \xc3\xa9s l'\xc3\xbanica divinitat existent (No hi ha d\xc3\xa9u que mereixi \xc3\xa9sser adorat amb excepci\xc3\xb3 de D\xc3\xa9u). La denominaci\xc3\xb3 de D\xc3\xa9u pels musulmans \xc3\xa9s Al\xc2\xb7l\xc3\xa0, que implica en el seu propi nom atributiu l'exist\xc3\xa8ncia d'una \xc3\xbanica divinitat creadora, que es pot traduir literalment com El [\xc3\x9anic] D\xc3\xa9u: Digues [Profeta]: <<Ell \xc3\xa9s Al\xc2\xb7l\xc3\xa0, D\xc3\xa9u, l'\xc3\x9anic! [Q.112:1]. El nom Al\xc2\xb7l\xc3\xa0 tamb\xc3\xa9 implica dues coses que, a difer\xc3\xa8ncia del nom en les lleng\xc3\xbces rom\xc3\xa0niques, on no ocorre, no \xc3\xa9s una paraula que tingui ni g\xc3\xa8nere (tant mascul\xc3\xad com femen\xc3\xad) i no t\xc3\xa9 una declinaci\xc3\xb3 en plural. En catal\xc3\xa0 podem escriure la paraula d\xc3\xa9u (que si es troba en g\xc3\xa8nere definit, el mascul\xc3\xad) en femen\xc3\xad, Deessa (o Dea) i en plural, d\xc3\xa9us (o deesses)._NEWLINE_Mahoma atribu\xc3\xafa la prosperitat de la Meca a la voluntat d'Al\xc2\xb7l\xc3\xa0, per tant els habitants de la Meca havien de mostrar-se agra\xc3\xafts, sent generosos amb la seva riquesa i defugint l'avar\xc3\xadcia; Mahoma tamb\xc3\xa9 avisava que les persones hauran de compar\xc3\xa8ixer davant D\xc3\xa9u en el judici del Darrer Dia on, segons les seves bones obres i la seva creen\xc3\xa7a en D\xc3\xa9u, aniran al parad\xc3\xads, o segons les seves males obres i la seva creen\xc3\xa7a a associar a D\xc3\xa9u altres de\xc3\xaftats (tant d\xc3\xa9us hipot\xc3\xa8tics com associats divinitzats o com forces independents (karma, la bruixeria, l'atzar...) a l'\xc3\xbanica for\xc3\xa7a veritable de D\xc3\xa9u, que aniran a l'infern._NEWLINE_Molts dels seguidors de Mahoma eren fills i germans dels homes m\xc3\xa9s rics de la Meca, per\xc3\xb2 exclosos dels negocis lucratius. La nova religi\xc3\xb3 predicada per Mahoma va ser denominada islam, que vol dir submissi\xc3\xb3 a la voluntat de D\xc3\xa9u, i els seus fidels foren denominats musulmans [muslimun], que vol dir aquells que s'han sotm\xc3\xa8s malgrat que, en un principi, l'Alcor\xc3\xa0 els defin\xc3\xads com els creients [muminun].\n_START_SECTION_\nL'oposici\xc3\xb3 de la Meca a la pr\xc3\xa8dica de Mahoma\n_START_PARAGRAPH_\nAviat va sorgir a la Meca un moviment d'oposici\xc3\xb3; per una banda, els politeistes consideraven una blasf\xc3\xa8mia que ofenia els d\xc3\xa9us l'afirmaci\xc3\xb3 que l'\xc3\xbanic d\xc3\xa9u existent \xc3\xa9s Al\xc2\xb7l\xc3\xa0; per altra, en la seva pr\xc3\xa8dica, Mahoma criticava la manera de viure dels rics comerciants, els quals intentaren atraure'l tot oferint-li una part en els seus negocis o la possibilitat de contraure matrimoni dins dels clans de l'oligarquia mercantil, ofertes que Mahoma va rebutjar._NEWLINE_Vers el 615, va cristal\xc2\xb7litzar el moviment d'oposici\xc3\xb3 dirigit per Abu-Jahl, que sospitava que Mahoma us\xc3\xa9s el seu missatge religi\xc3\xb3s per prendre el poder a la Meca. Hom va q\xc3\xbcestionar algunes de les afirmacions del Profeta com ara que les persones ressuscitarien abans del Judici; va comen\xc3\xa7ar la persecuci\xc3\xb3 contra els musulmans. El 616, Abu-Jahl va decretar el boicot contra el clan de H\xc3\xa0ixim, perqu\xc3\xa8 aquests protegien Mahoma i els seus seguidors. Aquest boicot va mantenir-se durant tres anys. El 619, van morir tant Khadija com Abu-T\xc3\xa0lib, l'oncle de Mahoma, i aleshores, Abu-Lahab, el nou cap del clan dels H\xc3\xa0ixim, va retirar la protecci\xc3\xb3 del clan a Mahoma, el qual va intentar refugiar-se a at-Ta\xc3\xaff, un poble a la rodalia de la Meca, per\xc3\xb2 hi va ser rebutjat. Despr\xc3\xa9s d'haver aconseguit la protecci\xc3\xb3 d'un altre clan, Mahoma va tornar a la Meca.\n_START_SECTION_\nLa Constituci\xc3\xb3 de Medina\n_START_PARAGRAPH_\nMedina estava situada en un oasi; era una ciutat agr\xc3\xa0ria, on   vivien alguns clans jueus, dedicats a l'agricultura. El 618, la ciutat de Medina s'havia vist sacsejada per lluites sagnants entre els clans que hi vivien; convidant Mahoma a viure a la ciutat, potser esperaven trobar alg\xc3\xba amb autoritat que fes de mitjancer entre els clans locals._NEWLINE_Es conserva un document denominat la Constituci\xc3\xb3 de Medina; en la forma com ens ha arribat, consisteix, en realitat, en dos documents que segurament s\xc3\xb3n posteriors a l'any 627; tanmateix, els investigadors creuen que les seves disposicions s\xc3\xb3n les donades per Mahoma a Medina._NEWLINE_Aquest document estableix la creaci\xc3\xb3 d'una confederaci\xc3\xb3, organitzada segons els costums tradicionals dels \xc3\xa0rabs, de nou grups: els vuit clans \xc3\xa0rabs i els vinguts de la Meca; aquesta constituci\xc3\xb3 no atorga pas cap autoritat especial a Mahoma, simplement el pre\xc3\xa0mbul parla de l'acord a qu\xc3\xa8 han arribat el profeta Mahoma i els musulmans de Medina, \xc3\xa9s a partir dels termes d'aquest acord que s'han de resoldre els conflictes. Els jueus no havien acceptat pas Mahoma com a profeta i, per aix\xc3\xb2, a la Constituci\xc3\xb3 de Medina, hi apareixen subordinats als clans \xc3\xa0rabs._NEWLINE_Durant almenys cinc anys, Mahoma no va tenir cap autoritat directa sobre els membres dels altres clans, per\xc3\xb2, al final de la seva vida, el prestigi de les seves vict\xc3\xb2ries militars li va conferir un poder autocr\xc3\xa0tic. Les revelacions que Mahoma va rebre a Medina sovint contenen normes legals i jur\xc3\xaddiques per a la comunitat de musulmans, per\xc3\xb2 no acostumen a tractar pas de q\xc3\xbcestions pol\xc3\xadtiques.\n_START_SECTION_\nEls primers cinc anys a Medina\n_START_PARAGRAPH_\nA Medina, a Mahoma li van donar un camp i li van construir una casa, on els musulmans acudien a pregar; despr\xc3\xa9s de mort Mahoma, aquesta casa va esdevenir la mesquita de Medina._NEWLINE_D'entre els emigrants, \xc3\xa9s a dir, els que havien vingut de la Meca amb Mahoma, alguns van dedicar-se al comer\xc3\xa7 al mercat local, dirigit per clans jueus, mentre que d'altres, amb l'aprovaci\xc3\xb3 de Mahoma, van dedicar-se a assaltar caravanes de mercaders de la Meca que es dirigien cap a S\xc3\xadria; Mahoma mateix va dirigir tres d'aquests assalts el 623, que fracassaren perqu\xc3\xa8 algun tra\xc3\xafdor va avisar els mercaders de la Meca. Finalment, el gener del 624, un petit escamot va ser enviat cap a l'est, amb ordres de dirigir-se a Nakhla, a prop de la Meca, per atacar una caravana procedent del Iemen; l'\xc3\xa8xit d'aquest atac, dut a terme contrariant els costums religiosos sobre seguretat, va fer que a la Meca s'adonessin del perill que representava Mahoma._NEWLINE_Moltes tribus bedu\xc3\xafnes s'uniren a Mahoma i es convertiren a l'islam atretes pel bot\xc3\xad resultant dels atacs a les caravanes de mercaders. Malgrat tots els intents que f\xc3\xa9u per aconseguir-ho, els jueus no volgueren acceptar la doctrina de Mahoma._NEWLINE_Despr\xc3\xa9s de la vict\xc3\xb2ria de Nakhlah, Mahoma va canviar la seva pol\xc3\xadtica envers els jueus; va deixar de fer-los concessions per intentar aconseguir que el reconeguessin com a profeta i va prendre certes mesures com ara ordenar als fidels musulmans que deixessin de pregar mirant cap a Jerusalem, tal com fins aleshores ho havien fet, i comencessin a pregar en direcci\xc3\xb3 a la Meca, com d'en\xc3\xa7\xc3\xa0 de llavors ha estat el ritu musulm\xc3\xa0._NEWLINE_Pel mar\xc3\xa7 del 624, Mahoma va dirigir un escamot de tres-cents treze homes per assaltar una rica caravana de la Meca que tornava de S\xc3\xadria; la caravana, dirigida per Abu-Sufyan ibn Harb, el cap del clan dels Omeia, va eludir els musulmans desviant-se de la ruta; ara b\xc3\xa9, Abu Jahl, el cap del clan dels Banu Makhzum, va voler posar fi al bandidatge de Mahoma i la seva banda; per aix\xc3\xb2, va marxar amb una troba de 1450 homes per atacar-lo, cosa que va donar lloc a la batalla de Badr (15 de mar\xc3\xa7 del 624); en aquesta batalla, entre els soldats de la Meca va haver-hi setanta morts, entre les quals el mateix Abu Jahl, i setanta presoners, mentre que nom\xc3\xa9s van morir catorze musulmans. Mahoma va interpretar aquest resultat com una confirmaci\xc3\xb3 divina de la seva condici\xc3\xb3 de Profeta, i els musulmans celebraren la vict\xc3\xb2ria amb joia i alegria. Despr\xc3\xa9s d'aquesta vict\xc3\xb2ria, a Medina foren assassinades tota una s\xc3\xa8rie de persones que havien expressat el seu desacord amb Mahoma escrivint poemes sat\xc3\xadrics ridiculitzant-lo; fou aleshores que Mahoma va expulsar de la ciutat el clan jueu que controlava el mercat de Medina._NEWLINE_Segons explica la tradici\xc3\xb3, Kab ibn al-\xc3\x80ixraf era un jueu que havia conspirat per matar Mahoma aix\xc3\xad com havia cantat can\xc3\xa7ons burlesques sobre les dones musulmanes. Mahoma va demanar si alg\xc3\xba estava disposat a matar-lo. Segons Ibn Hixam, un cronista musulm\xc3\xa0 dels primers temps, Mahoma va autoritzar Muh\xc3\xa0mmad ibn M\xc3\xa0slama, que s'havia ofert com a voluntari per assassinar el jueu, a mentir i enganyar per dur a terme la seva missi\xc3\xb3. A m\xc3\xa9s, Mahoma va usar el cas de Kab ibn al-\xc3\x80ixraf com a pretext per donar l'ordre de matar i perseguir tots els jueus._NEWLINE_En una altra ocasi\xc3\xb3, despr\xc3\xa9s d'haver sotm\xc3\xa8s un poble jueu, com ho era el clan dels Bani Qurayza, Mahoma va ordenar que tots els homes adults (entre set-centes i mil persones) fossin decapitats a la pla\xc3\xa7a; les dones i les criatures foren venudes com a esclaus i el poble va ser arrasat.\n_START_SECTION_\nEls matrimonis de Mahoma\n_START_PARAGRAPH_\nEnfortit en la seva condici\xc3\xb3 d'aut\xc3\xb2crata per la vict\xc3\xb2ria de Badr, Mahoma va afirmar la seva posici\xc3\xb3 mitjan\xc3\xa7ant una pol\xc3\xadtica matrimonial: va casar les seves filles F\xc3\xa0tima amb Al\xc3\xad ibn Abi-T\xc3\xa0lib (futur califa) i Umm-Kulthum bint Muh\xc3\xa0mmad amb Uthman ibn Affan, que en el futur tamb\xc3\xa9 esdevindria califa. Mahoma mateix va casar-se amb Hafsa bint \xc3\x9amar, filla d'\xc3\x9amar, l'anterior marit de la qual havia estat un dels soldats musulmans morts a Badr, i amb \xc3\x80\xc3\xafxa bint Abi-Bakr, filla d'Abu-Bakr, qui, a la mort de Mahoma, esdevindria califa; en el moment de celebrar-se el matrimoni, \xc3\x80\xc3\xafxa nom\xc3\xa9s tenia sis anys i el matrimoni fou consumat tres anys m\xc3\xa9s tard, quan \xc3\x80\xc3\xafxa tenia nou anys; aquesta edat infantil d'\xc3\x80\xc3\xafxa en el moment de consumar el seu matrimoni amb Mahoma, qui ja devia tenir cinquanta-tres anys, ens ve demostrada per alguns hadits. \xc3\x80\xc3\xafxa, segons la tradici\xc3\xb3, fou, despr\xc3\xa9s de Khadija, l'esposa preferida del Profeta._NEWLINE_Mahoma va arribar a tenir fins a setze esposes. L'islam permet els homes tenir quatre dones; ara b\xc3\xa9, Mahoma va explicar revelacions en qu\xc3\xa8 D\xc3\xa9u l'autoritzava a ell especialment a superar el nombre de quatre esposes; a m\xc3\xa9s de les seves setze esposes, Mahoma va tenir dues concubines-esclaves i va gaudir dels favors de quatre dones que se li lliuraren en acte de devoci\xc3\xb3. Despr\xc3\xa9s de la vict\xc3\xb2ria dels musulmans a la batalla de Kh\xc3\xa0ybar, on hi foren morts el seu marit i tota la seva fam\xc3\xadlia, una dona anomenada Safiyya fou sortejada com a bot\xc3\xad de guerra entre la tropa musulmana; ara b\xc3\xa9, en saber de la seva incomparable bellesa, Mahoma orden\xc3\xa0 que Safiyya li fos concedida a ell com a esposa. Rayhana, una noia jueva, fou tamb\xc3\xa9 un bot\xc3\xad de guerra que Mahoma aconsegu\xc3\xad despr\xc3\xa9s de la vict\xc3\xb2ria sobre els Banu Quraydha. La setena esposa de Mahoma fou Z\xc3\xa0ynab; en un principi, ella estava casada amb Zayd, fill adoptiu del Profeta; ara b\xc3\xa9, Mahoma se'n va enamorar i despr\xc3\xa9s d'aconseguir que Zayd se'n divorci\xc3\xa9s, ell s'hi va casar; aquest fet va causar esc\xc3\xa0ndol entre els \xc3\xa0rabs; Mahoma va resoldre la situaci\xc3\xb3 revelant un missatge de D\xc3\xa9u autoritzant el casament del Profeta amb Z\xc3\xa0ynab._NEWLINE_Maria la Copta fou un regal que el governador d'Egipte f\xc3\xa9u a Mahoma; ara b\xc3\xa9, Maria va refusar convertir-se a l'islam i va romandre fidel al cristianisme, la seva religi\xc3\xb3; per aix\xc3\xb2, Mahoma no s'hi va casar i es va limitar a tenir-la com a concubina-esclava._NEWLINE_En diferents ocasions, Mahoma aconsellava als homes musulmans casar-se amb dones atractives ja fos per la seva riquesa, bellesa o per la possibilitat de convertir-les a l'islam.\n_START_SECTION_\nLa conversi\xc3\xb3 de la Meca\n_START_PARAGRAPH_\nD'en\xc3\xa7\xc3\xa0 de l'H\xc3\xa8gira, la Meca havia estat el principal nucli dels enemics de Mahoma; ara b\xc3\xa9, l'objectiu del Profeta no era pas anihilar aquesta ciutat sin\xc3\xb3 guanyar-la per a l'islam; ell comprenia que els mercaders de la Meca podien proporcionar-li l'estructura administrativa necess\xc3\xa0ria per a l'estat musulm\xc3\xa0 que estava bastint; a m\xc3\xa9s, l'exist\xc3\xa8ncia del santuari de la kaba donava a la Meca la condici\xc3\xb3 de ciutat santa, capital religiosa dels \xc3\xa0rabs._NEWLINE_Pel mar\xc3\xa7 del 628, Mahoma va tenir el somni d'acudir al pelegrinatge anual a la Meca; a la Meca no volien permetre de cap manera que Mahoma hi entr\xc3\xa9s; per aix\xc3\xb2, el Profeta va aturar-se a al-Hudaybiyah, al l\xc3\xadmit del territori sagrat de la Meca, on, despr\xc3\xa9s d'uns dies de negociacions, va acordar-se permetre als musulmans fer el pelegrinatge a la Meca el 629; l'ordre en qu\xc3\xa8 es va realitzar la retirada dels musulmans despr\xc3\xa9s d'aconseguit l'acord va mostrar el control que Mahoma tenia sobre els seus seguidors; com a recompensa a la seva docilitat, Mahoma va dirigir aquests homes a atacar els jueus de l'oasi de Kh\xc3\xa0ybar, situat al nord de Medina; un cop ven\xc3\xa7uts, els jueus foren autoritzats a quedar-se al seu territori, per\xc3\xb2 amb la condici\xc3\xb3 d'haver d'enviar cada any la meitat de la collita a Medina._NEWLINE_Segons sembla, el creixement de l'islam anava afirmant el poder de Mahoma; a la Meca, cada vegada m\xc3\xa9s gent emigrava a Medina per fer-se musulmans; per altra banda, malgrat que l'acord a qu\xc3\xa8 s'havia arribat amb Mahoma havia aminorat els atacs contra caravanes comercials de la Meca, aquesta ciutat continuava en declivi; poc despr\xc3\xa9s del tractat d'al-Hudaybiyah, Mahoma va casar-se amb Umm Habibah, una filla d'Abu Sufian i amb la v\xc3\xaddua d'un musulm\xc3\xa0 mort a Eti\xc3\xb2pia; segurament, aleshores Abu Sufian va comen\xc3\xa7ar a negociar una rendici\xc3\xb3 pac\xc3\xadfica de la Meca; segurament durant la pelegrinaci\xc3\xb3 del mar\xc3\xa7 del 629, Mahoma va reconciliar-se amb el seu oncle al-Abbas, un dels dirigents de la Meca, i va casar-se amb Maimunah, cunyada d'al-Abbas._NEWLINE_Pel novembre del 629, aliats de la Meca van atacar aliats de Mahoma, per la qual cosa el Profeta va considerar trencat el pacte d'al-Hudaybiyah. Pel gener del 630, Mahoma va marxar sobre la Meca amb un ex\xc3\xa8rcit de deu mil homes; Abu Sufian i d'altres dirigents de la Meca anaren a trobar Mahoma per retre-li la ciutat, i el Profeta va prometre'ls una generosa amnistia, tot i que una determinada s\xc3\xa8rie de gent va ser exclosa del perd\xc3\xb3 general, com fou el cas d'Asma ibn Marwan, una poetessa que acusava Mahoma d'haver plagiat poemes del seu pare, Marwan, per presentar-los com a versicles de l'Alcor\xc3\xa0; Mahoma va demanar si alg\xc3\xba estava disposat a assassinar Asma; al que es present\xc3\xa0 dient-li que havia mort la poetessa, Mahoma l'elogi\xc3\xa0 dient-li que havia servit D\xc3\xa9u i el seu profeta. Mahoma tamb\xc3\xa9 orden\xc3\xa0 la mort d'un vell que havia fet comentaris ir\xc3\xb2nics sobre la manera de pregar dels musulmans._NEWLINE_La ciutat va rendir-se sense resist\xc3\xa8ncia, Mahoma va entrar-hi en triomf i a la Meca molta gent es va convertir a l'islam. Mentre Mahoma era a la Meca resolent q\xc3\xbcestions pol\xc3\xadtiques i administratives, van ser destru\xc3\xafts tots els \xc3\xaddols de la kaba, la qual, aleshores, deix\xc3\xa0 de ser un santuari pag\xc3\xa0 per esdevenir el centre mundial del culte musulm\xc3\xa0. Per tal d'afavorir els m\xc3\xa9s pobres dels seus seguidors, Mahoma va exigir diners als rics comerciants de la Meca.\n_START_SECTION_\nEl domini d'Ar\xc3\xa0bia\n_START_PARAGRAPH_\nD'en\xc3\xa7\xc3\xa0 de l'H\xc3\xa8gira, Mahoma havia fet tractes amb tribus n\xc3\xb2mades d'Ar\xc3\xa0bia; segurament, al principi aquests tractes eren simplement pactes de no-agressi\xc3\xb3; ara b\xc3\xa9, segons va anar creixent el poder militar de Mahoma, el Profeta va posar la conversi\xc3\xb3 a l'islam com a condici\xc3\xb3 a aquelles tribus que volguessin establir-hi acords d'alian\xc3\xa7a per obtenir-ne protecci\xc3\xb3 en contra d'altres tribus._NEWLINE_Mentre encara era a la Meca, Mahoma va avisar de l'atac d'una s\xc3\xa8rie de tribus hostils i va sortir de la ciutat per combatre-les. La batalla va tenir lloc a Hunayn; els enemics foren ven\xc3\xa7uts i les seves propietats capturades i repartides com a bot\xc3\xad; Mahoma autoritz\xc3\xa0 els seus soldats a demanar rescat per les dones i les criatures dels ven\xc3\xa7uts._NEWLINE_Despr\xc3\xa9s de la batalla d'Hunayn, Mahoma era el cabdill militar m\xc3\xa9s fort d'Ar\xc3\xa0bia; per aix\xc3\xb2, moltes tribus enviaren representants a Medina per demanar l'alian\xc3\xa7a amb Mahoma. Despr\xc3\xa9s de la derrota de l'Imperi Persa en la guerra que l'enfrontava amb l'Imperi Bizant\xc3\xad, esdevinguda durant els anys 627 i 628, al Iemen i en alguns llocs del Golf P\xc3\xa8rsic, grups que havien demanat ajuda als perses contra els romans cercaren l'ajuda de Mahoma.\n_START_SECTION_\nL'atac contra S\xc3\xadria\n_START_PARAGRAPH_\nLa m\xc3\xa9s gran expedici\xc3\xb3 militar de Mahoma s'esdevingu\xc3\xa9 a finals del 630 quan va dirigir un ex\xc3\xa8rcit de trenta mil homes cap a la frontera de S\xc3\xadria. Algunes de les tribus sirianes eren cristianes i aliades amb els romans; per aix\xc3\xb2, la inicial amistat de Mahoma amb els cristians, principalment els d'Eti\xc3\xb2pia, va convertir-se en hostilitat. D'altra banda, en alguns llocs d'Ar\xc3\xa0bia, l'estat isl\xc3\xa0mic de Mahoma va haver de reprimir al\xc3\xa7aments de tribus paganes; la vict\xc3\xb2ria de Mahoma contra aquests rebels va deixar Ar\xc3\xa0bia unificada i va preparar les posteriors conquestes musulmanes de S\xc3\xadria, P\xc3\xa8rsia i gran part de la Mediterr\xc3\xa0nia, que s'esdevingueren despr\xc3\xa9s de mort Mahoma.\n_START_SECTION_\nLa mort i la successi\xc3\xb3 de Mahoma\n_START_PARAGRAPH_\nMahoma va morir a Medina el juny del 632; com que no havia deixat cap disposici\xc3\xb3 success\xc3\xb2ria, la lluita pel lideratge va provocar el cisma m\xc3\xa9s important de la hist\xc3\xb2ria de l'islam.\n_START_SECTION_\nLlegat\n_START_PARAGRAPH_\nJa en vida de Mahoma, l'islam va adquirir la seva caracter\xc3\xadstica principal: ser una religi\xc3\xb3 que uneix d'una manera inseparable l'\xc3\xa0mbit temporal amb l'espiritual, regulant tant la relaci\xc3\xb3 del creient amb D\xc3\xa9u com la vida social. Per aix\xc3\xb2, no sols hi ha una religi\xc3\xb3 isl\xc3\xa0mica sin\xc3\xb3 tamb\xc3\xa9 un dret isl\xc3\xa0mic (la xaria) i un estat isl\xc3\xa0mic.\n_START_SECTION_\nCuriositats\n_START_PARAGRAPH_\nDuldul (Porc esp\xc3\xad) fou el nom de la mula del profeta Mahoma. Era de color gris i la va rebre al mateix temps que l'ase Yafur (o Ufayr). La va utilitzar en les seves campanyes i era viva quan el profeta va morir. Va morir probablement a Yanbu de vella."